ક્યારેક કોઈ સરસ ટીચર આપણા માટે મમ્મી સિવાયની મમ્મી બની જાય છે. ક્યારેક નર્સ કે ક્યારેક હોસ્ટેલ રેકટર. ક્યારેક ઓટલે વસ્તુ વેંચતા માજી તો ક્યારેક રસોઈ કરતા બહેન! ક્યારેક કોઈ પાડોશનાં માસી! મામા જેવી હોલીવૂડ ફિલ્મમાં તો એક પ્રેતાત્માં પણ વાત્સલ્યથી સંતાન ઉછેરે છે! મમ્મીઝ ફક્ત બાળકને જન્મ દેવાથી બનાય છે એવું નથી. એ બનાય છે સેલ્ફલેસ વ્હાલથી. આ વખતે ઓસ્કારમાં ગાજેલી બોયહૂડ ફાલમાં એક અમેરિકન મોમની જિંદગી બયાન થઈ છે. જે ભૂલો કરે છે, ડિવોર્સ પર ડિવોર્સ લે છે. ભણીને પ્રતિષ્ઠિત શિક્ષિકા બને છે. પણ અંતે ઘર છોડી કોલેજ જતા યુવાન દીકરાને જોઈને ભાંગી પડે છે, કારણ કે હવે સંતાન ઉંચી ઉડાન ભરશે અને પહેલા જેટલું પોતાની સાથે એટેચ્ડ નહિ રહે એ કાયમી ખાલીપાનો અહેસાસ એને સતાવે છે!